אהרן סורקין

אהרן בנג'מין סורקין (באנגלית: Aaron Benjamin Sorkin נולד ב-9 ביוני 1961) הוא מחזאי, תסריטאי, במאי, ומפיק קולנוע יהודי-אמריקאי. זוכה פרס אמי, פרס אוסקר לתסריט המעובד הטוב ביותר ושלוש פעמים פרס גלובוס הזהב לתסריט הטוב ביותר. סורקין נולד במנהטן וגדל בפרבר של העיר ניו יורק במשפחה יהודית. הוא בנם הצעיר מבין שלושה של אם מורה ואב עו"ד. כנער גילה עניין במשחק והשתתף בהצגות בבית הספר. למד באוניברסיטת סירקיוז וסיים ב-1983 תואר ראשון במוזיקה ומחזאות. לאחר שהחל לחבר מחזות, הוצג הראשון שבהם באוניברסיטת סירקיוז והשני בתיאטראות קטנים. בהשראתה של אחותו, עורכת הדין, שסיפרה לו כי היא עומדת לייצג חיילי מרינס המואשמים בתקיפת חברם ליחידה, כתב את המחזה "בחורים טובים" ("A Few Good Men"). המחזה הוצג לראשונה בבמות ברודוויי ב-1989 וזכה להצלחה. המחזה עובד על ידי סורקין לתסריט קולנוע והסרט שביים רוב ריינר, יצא ב-1992 בכיכובם של טום קרוז, ג'ק ניקולסון ודמי מור. עבור עבודתו זו היה סורקין מועמד לפרס גלובוס הזהב על התסריט הטוב ביותר. הוא חיבר תסריטים לסרטים נוספים, בהם "מלחמתו של צ'ארלי וילסון" בכיכובם של טום הנקס וג'וליה רוברטס המבוסס על סיפורו של חבר הקונגרס צ'ארלי וילסון, "הנשיא מאוהב" בכיכובם של מייקל דאגלס ואנט בנינג, "הרשת החברתית" המבוסס על סיפורו של מייסד פייסבוק מארק צוקרברג, עבורו זכה סורקין בפרס אוסקר לתסריט המעובד הטוב ביותר ובפרס גלובוס הזהב לתסריט הטוב ביותר לשנת 2010, כתב את התסריט לסרט מאניבול המבוסס על ספרו של מייקל לואיס ואת התסריט לסרט "סטיב ג'ובס", המבוסס על חייו של מייסד אפל, שיצא לאקרנים בשנת 2015, שעבורו זכה פעם שנייה בפרס גלובוס הזהב לתסריט הטוב ביותר ובפרס סטלייט. ב-2017 ביים את סרט הקולנוע הראשון שלו, "המשחק הגדול" ("Molly's Game"), לו כתב גם את התסריט. ב-2018 חיבר את המחזה "אל תיגע בזמיר" על בסיס הספר באותו השם מאת הרפר לי. בשנת 2020 כתב וביים את הסרט "משפט השבעה משיקגו" עבור נטפליקס שזיכה אותו בפעם השלישית בפרס גלובוס הזהב לתסריט. בשנת 2021 ביים וכתב את סרט הדרמה הביוגרפי "הזוג ריקרדו" לשירות פריים וידאו, המספרת על מערכת היחסים של כוכבי הסיטקום "לוסי אהובתי"; לוסיל בול ובעלה, דסי ארנז. כתסריטאי טלוויזיה, כתב והפיק סורקין את הסדרה "ספורט באוויר" המתארת את החיים מאחורי הקלעים של תוכנית חדשות ספורט, הסדרה שודרה ברשת ABC בשנים 1998–2000. סורקין הוא היוצר של סדרת הטלוויזיה המצליחה "הבית הלבן", הסדרה שודרה במשך 7 עונות בשנים 1999-2006 ברשת NBC וזכתה ב-27 פרסי אמי, כולל 4 פרסים לסדרת הדרמה הטובה ביותר, שני פרסי גלובוס הזהב, לסדרה הטובה ביותר ולשחקן הטוב ביותר (מרטין שין בתפקיד נשיא ארצות הברית). סדרות נוספות שיצר הם "סטודיו 60" ששודרה ב-NBC במשך עונה אחת בשנים 2006–2007 והסדרה "חדר החדשות" ששודרה במשך שלוש עונות ברשת HBO החל מיוני 2012 ועד דצמבר 2014. באוקטובר 2023, סורקין, יחד עם שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. סורקין גרוש ואב לבת אחת. מדיה וקבצים בנושא אהרן סורקין בוויקישיתוף אהרן סורקין, במסד הנתונים הקולנועיים IMDb (באנגלית) אהרן סורקין, באתר "אידיבי", מאגר הידע העברי לקולנוע ישראלי ועולמי אהרן סורקין, באתר AllMovie (באנגלית) אהרן סורקין, באתר Rotten Tomatoes (באנגלית) אהרן סורקין, באתר Box Office Mojo (באנגלית) אהרן סורקין, במסד הנתונים הקולנועיים KinoPoisk (ברוסית) אהרן סורקין, בארכיון הבימה מארק האריס, ניו יורק מגזין, ‏נאמת לי מאוד, באתר גלובס, 5 ביולי 2012 ליאת אלקיים, מי מפחד מפטריוטיות בטלוויזיה?, באתר הארץ, 15 ביולי 2012 דודי כספי‏, ג'ף דניאלס וארון סורקין נרגשים מהעונה החדשה של "חדר החדשות", באתר וואלה, 16 ביולי 2013 טל לוין, עכבר העיר אונליין, והרי החדשות: הצ'אנס האחרון של ארון סורקין, באתר הארץ, 14 בנובמבר 2014 שירית גל, ארון סורקין: "ההכרזה על ירושלים היא ספין של טראמפ", באתר ynet, 19 בינואר 2018 אהרן סורקין, באתר אנציקלופדיה בריטניקה (באנגלית) Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית)